Te zmedene besede so končno dale uvid v razlog za njeno stisko in kesanje.  Tudi najbolj krepostna kristjanka si ne bi toliko očitala in se tako poniževala, pa čeprav bi jo obtožili veliko hujšega greha kot skrivne uporabe poživil, ki so zemeljska vzporednica marsovskega »čarnija«.  Sicer pa si Marsovec nikoli ne bi zastrupil krvi in omamil možganov s kakršnokoli obliko alkohola.   Njihovi opiati vplivajo na vrsto, ki je odvisna od telesnega miru, ki je bolj kot čutnemu vznemirjenju predana čutnemu užitku ter lucidni miselni kontemplaciji; občutek spokojne radosti je njihovemu značaju vsaj toliko prijeten, kot so Turku prijetni sanjavi prividi, ki jih povzroča hašiš, Malajcu razvneta norost, ki jo povzroča bhang, ali Severnoevropejcu divje vznemirjenje, ki ga  vzbujata holandski gin ali konjak.   Podobno kot razkošje opijanja v Evropi, pa je na Marsu uživanje teh drog dovoljeno le enemu spolu, zaradi predsodkov in družbenih pravil pa strogo prepovedano drugemu.  Ženska, ki jo ujamejo pri uživanju »čarnija«, je osramočena v isti meri, kot bi bila evropska matrona, ki bi jo zasačili pri kajenju cigar in pitju žganic; njen gospod in gospodar bi jo zagotovo skrbno poučil o njeni krivdi.